Diari Oficial de la Generalitat Valenciana


Sumari del DOGV 5704, del 15-02-2008 (2008/1895)

ORDE de 12 de febrer de 2008, de la Conselleria d'Immigració i Ciutadania, per la qual es regulen i convoquen subvencions destinades a municipis de la Comunitat Valenciana, per a la creació d'Agències AMICS en l'exercici 2008.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5704

Data del DOGV
:   15-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/1895


Data del document
:   12-02-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda social
    * ajuda pública
    * integració dels migrants
    * migrant
    * suport econòmic
    * administració local
    * integració social

ORDE de 12 de febrer de 2008, de la Conselleria d'Immigració i Ciutadania, per la qual es regulen i convoquen subvencions destinades a municipis de la Comunitat Valenciana, per a la creació d'Agències AMICS en l'exercici 2008. [2008/1895]
El paper de la Comunitat Valenciana, en matèria d'estrangeria, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu l'esmentada matèria. Per tant, l'actuació autonòmica queda circumscrita a l'exercici de les competències que, dins del respecte a la Constitució, ha assumit estatutàriament, i que incidint de manera indirecta en l'àmbit de l'estrangeria, tenen un marcat caràcter social. Així, l'article 49, apartats 24 i 27 de l'Estatut d'Autonomia de la Comunitat Valenciana atribuïx a la Generalitat la competència exclusiva sobre servicis socials i assistència social.
La conselleria d'Immigració i Ciutadania, és el departament del Govern Valencià al qual correspon exercir, entre altres, les competències relatives a polítiques d'integració de la immigració. Dins de la seua estructura orgànica, la Direcció General d'Immigració és el centre directiu a què correspon impulsar l'execució de les polítiques d'immigració de la Generalitat Valenciana així com l'elaboració de convenis o altres formes de col·laboració en matèria d'immigració.
Esta orde de convocatòria de subvencions pretén col·laborar amb els municipis en la creació de les Agències de Mediació per a la Integració i la Convivència Social (d'ara endavant AMICS), configurant-se, així, com un instrument destinat a possibilitar la unificació i la concentració dels servicis d'informació i assessorament a la població immigrant, actualment prestats de manera dispersa des de diferents entitats, organitzacions i administracions, afavorint així la seua integració en la comunitat.
L'oportunitat i la conveniència de la present ordre es fonamenta en la necessitat de donar suport a la participació dels municipis de residència o treball de la població immigrant, en actuacions que afavorisquen la seua integració, dotant-los d'instruments que faciliten eixa tasca.
Per tant, per raó de les competències atribuïdes pel Reglament Orgànic i Funcional de la conselleria d'Immigració i Ciutadania, aprovat per Decret 101/2007 de 13 de juliol, del Consell (DOCV 5556 de 16 de juliol de 2007) que atribuïx a la Direcció General d'Immigració, centre directiu d'aquella, la funció de potenciar i coordinar les polítiques del Consell en matèria d'integració dels immigrants en els àmbits educatiu, laboral, sanitari i d'habitatge, des del respecte als valors democràtics i drets fonamentals, i en compliment del que ha estipulat l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991,
ORDENE
Article 1. Convocatòria
Convocar les subvencions a municipis de la Comunitat Valenciana, destinades a finançar els gastos d'inversió i equipament de les Agències de Mediació per a la Integració i la Convivència Social (AMICS), en l'exercici 2008.
La present convocatòria no necessita notificació a la Comissió Europea per no reunir els requisits de l'article 87 del TCE segons el Decret 147/2007, de 7 de setembre, en concret per no suposar avantatge econòmic, ja que les entitats a què van dirigides les subvencions no exercixen activitats econòmiques en què poden oferir béns o servicis en el mercat. Per això no hi ha la possibilitat de falsejament de la competència.
Article 2. Finançament
Les present convocatòria està dotada amb 945.000 euros (nou-cents quaranta-cinc mil euros), que es concediran a càrrec dels Pressupostos de la Generalitat de 2008, Cap. VII «Transferències de Capital» del programa pressupostari 313.50 Integració de la Immigració, línia de subvenció T6318000 aplicació pressupostària 43.96.44.6954.037.95.0, per al finançament dels gastos en inversió i equipament de les Agències de Mediació per a la Integració i la Convivència Social (AMICS), destinades a facilitar servicis d'informació i assessorament a la població immigrant.
Article 3. Bases
Aprovar les bases per les quals es regula la convocatòria de subvencions als municipis de la Comunitat Valenciana, destinades a finançar els gastos d'inversió i equipament de les Agències de Mediació per a la Integració i la Convivència Social (AMICS), models de sol·licitud i documents complementaris que s'inclouen en annexos a esta orde.
DISPOSICIONS FINALS
Primera
En tot el no regulat en esta orde, cal ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
La present orde entrarà en vigor l'endemà de la publicació en el Diari Oficial de la Comunitat Valenciana.
Tercera
Conforme establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde que posa fi a la via administrativa, pot ser recorreguda potestativament en reposició o bé cal plantejar directament recurs contenciós administratiu en els terminis i davant dels òrgans que s'indiquen a continuació:
a. El recurs de reposició ha d'interposar-se davant del conseller d'Immigració i Ciutadania en el termini d'un mes comptador des de l'endemà de la publicació.
b. El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
En el cas d'impugnació per part de les administracions públiques, han d'interposar el requeriment regulat en l'article 44 de la Llei 29/1998, de 13 de juliol, reguladora de la jurisdicció contenciosa administrativa.
València, 12 de febrer de 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases de les subvencions destinades a finançar els gastos d'inversió i equipament de les Agències de Mediació per a la Integració i la Convivència Social (AMICS), destinades a facilitar servicis d'informació i assessorament a la població immigrants
Primera. Objecte
L'objecte d'estes bases és regular la convocatòria de les subvencions per a finançar els gastos d'inversió i equipament de les Agències de Mediació per a la Integració i la Convivència Social (AMICS), destinades a facilitar servicis d'informació i assessorament a la població immigrants.
Segona. Activitats subvencionables
Les subvencions previstes en esta convocatòria han de finançar els gastos d'inversió destinats a l'adquisició de material inventariable o d'equipament per a dotar les Agències de Mediació per a la Integració i la Convivència Social (AMICS).
Seran gastos subvencionables aquells que de manera indubtable responguen a la naturalesa de l'activitat subvencionada i hagen sigut efectivament realitzats al llarg de l'exercici 2008.
Tercera. Beneficiaris
Poden obtindre la condició de beneficiaris de les subvencions previstes en la present orde tots els municipis de la Comunitat Valenciana, que complisquen els següents requisits, a la finalització del termini de presentació de sol·licituds:
a. Que hagen sol·licitat la seua adhesió a la Xarxa AMICS, amb anterioritat a la publicació d'esta orde o, que sol·liciten la seua adhesió en el termini de presentació de sol·licituds, mitjançant una resolució de l'alcalde president.
b. Que disposen de pla per a la integració dels immigrants.
c. Que no concórrega, en les dites entitats, alguna de les circumstàncies assenyalades en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol pel qual s'aprova el Reglament de la Llei General de Subvencions.
S'exclouen de la condició de beneficiaris els municipis que hagen obtingut finançament en exercicis anteriors per a la creació de les seues respectives agències AMICS.
Quarta. Obligacions genèriques dels beneficiaris
Els municipis que reunisquen els requisits per a ser creditors de l'ajuda han de complir les obligacions següents:
a. Realitzar l'activitat que fonamenta la concessió de l'ajuda.
b. Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de l'ajuda.
c. El sotmetiment a les actuacions de comprovació, a efectuar per l'òrgan concedent, així com les de comprovació i control financer que corresponen a la Intervenció General en relació amb les subvencions concedides.
d. Comunicar a la conselleria d'Immigració i Ciutadania, a través de la Direcció General d'Immigració, l'obtenció d'altres subvencions, ajudes, ingressos o recursos concedides per a la mateixa finalitat prevista en la present convocatòria.
e. Justificar les subvencions concedides, en el termini màxim i en la forma establida en la present orde.
f. Adoptar les mesures de difusió contingudes en l'apartat 4 de l'article 18 de la Llei General de Subvencions.
g. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
h. En general, complir totes les obligacions que es troben previstes per al règim de subvencions i ajudes públiques, que li siguen aplicables a la present disposició, de conformitat amb el que disposa el Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana i la resta de legislació concordant aplicable.
L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent.
Cinquena. Obligacions específiques dels beneficiaris
A més de les obligacions genèriques descrites en la clàusula tercera, els municipis que reunisquen els requisits per a ser creditors de l'ajuda han de complir les següents obligacions específiques:
a) Disposar d'un local adequat per a albergar l'agència AMICS; així com ostentar titularitat jurídica suficient sobre este, per a afectar-lo a l'objecte d'esta convocatòria.
b) Mantindre en funcionament l'agència AMICS durant un període de deu anys.
c) Disposaran d'una placa, en lloc visible, en l'entrada de l'agència AMICS on s'assistix a la població immigrant, on figure l'anagrama corporatiu de la Xarxa AMICS, així com l'escut de la Generalitat, de la conselleria d'Immigració i Ciutadania i del municipi respectiu, així com ajustar-se a les altres especificacions tècniques proporcionades per la conselleria quant a imatge interior i exterior de l'Agència.
d) Incorporar en tot el material imprés que es derive de les activitats objecte de la present orde, els logotips de la Generalitat i del municipi.
e) Donar a conéixer de manera inequívoca que es tracta d'una acció subvencionada per la Direcció General d'Immigració, de la conselleria d'Immigració i Ciutadania.
f) Dotar l'agència AMICS del personal necessari per a la correcta prestació dels servicis derivats de la convocatòria, així com garantir l'obertura al públic de l'Agència en horari laboral, de dilluns a divendres.
El personal empleat per a la prestació del servici dependrà exclusivament del municipi corresponent, la conselleria d'Immigració i Ciutadania és del tot aliena a les relacions jurídiques que este poguera establir amb el seu personal o amb tercers per al compliment de la dita obligació.
g) Proporcionar a la conselleria d'Immigració i Ciutadania, en els suports que esta establisca, tota la informació que demande en relació amb el funcionament de l'Agència.
h) Presentar quadrimestralment a la conselleria d'Immigració i Ciutadania, una memòria de les activitats realitzades, d'acord amb el model que figura com a annex IV. Incorporant les dades obtingudes en la base de dades AMICS, quan estiga degudament habilitada.
i) Facilitar les actuacions de comprovació, seguiment i inspecció de la Direcció General d'Immigració, a fi de conéixer qualsevol aspecte de l'aplicació de les quantitats objecte de subvenció.
Les entitats beneficiàries de les subvencions objecte d'esta convocatòria estaran obligades a realitzar la inversió que fonamenta la concessió d'ajuda en l'exercici 2008 i a destinar els béns al fi concret per al qual esta es va concedir durant un període no inferior a cinc anys en cas de béns inscriptibles en un registre públic, ni a dos anys per a la resta de béns, de conformitat amb l'article 31 de la Llei 38/2003, de 17 de novembre, General de Subvencions.
Sisena. Formalització de sol·licituds i documentació
Els municipis que desitgen sol·licitar les subvencions objecte de la present convocatòria han d'omplir i presentar el model de sol·licitud que figura com a annex II. La sol·licitud, es presentarà en dos exemplars i ha d'estar degudament formalitzada i subscrita per qui ostenta la representació de l'entitat, havent de coincidir el nom de l'entitat amb què figure en el CIF.
La sol·licitud ha d'anar acompanyada de la documentació següent:
a. Documents acreditatius de la identificació i personalitat del representant del municipi (DNI i acta de nomenament), adequats a la naturalesa jurídica d'este.
b. Certificats expedits pel secretari de la corporació municipal o funcionari que exercisca les funcions de dació de fe pública, sobre els aspectes següents:
- Acord de nomenament i presa de possessió del president de la corporació municipal, amb indicació de les dades identificatives i de la data en què es va produir.
- Acord de sol·licitud de l'ajuda, adoptat per l'òrgan competent.
- En el cas que la corporació municipal no estiguera adherida amb anterioritat, resolució de sol·licitud d'adhesió a la Xarxa Amics, de l'alcalde president.
- Acreditació del nombre de persones empadronades en el municipi, per referència a les dades oficials de l'INE d'1 de gener de 2007.
- Acreditació del nombre d'estrangers empadronats en el municipi, per referència a les dades oficials de l'INE d'1 de gener de 2007.
- Acreditació que el municipi disposa d'un pla per a la integració dels immigrants.
- Acreditació d'aquelles subvencions que hagen sigut sol·licitades o concedides per a la mateixa finalitat, procedents d'altres administracions públiques, la Unió Europea, o qualsevol altre ens públic o privat.
- Acreditació, si és el cas, que el municipi disposa d'atenció individualitzada a les persones immigrants.
- Acreditació del nombre d'assistències a persones immigrants durant l'exercici 2007.
c. Fitxa de manteniment de tercers, segons model de l'annex III, en la qual es farà constar el número de compte i el titular d'este, que ha de coincidir amb les dades del sol·licitant de l'ajuda. Este document el presentaran només els municipis que hagen canviat de número de compte o d'entitat bancària respecte a l'exercici de l'any anterior o que sol·liciten per primera vegada.
Les sol·licituds es presentaran, juntament amb la documentació requerida en les bases de la convocatòria en el Registre General de la conselleria d'Immigració i Ciutadania (Pl. Sant Nicolau, 2, 46867-València), i poden realitzar-se també per correu certificat o en qualsevol altra forma de les previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de les sol·licituds d'ajuda serà de quinze dies comptadors a partir de l'endemà de la publicació d'esta orde en el Diari Oficial de la Comunitat Valenciana. Quan l'últim dia de termini siga inhàbil, s'entendrà prorrogat al primer dia hàbil següent, tot això de conformitat amb el que disposa l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no reunisca els requisits establits en la present orde o no s'acompanye la documentació que d'acord amb esta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener, es requerirà la persona interessada per mitjà de la publicació en el tauler d'anuncis de la seu central de la conselleria d'Immigració i Ciutadania (Pl. Sant Nicolau, 2, 46525-València) i en la seua pàgina web www.gva.es/jsp/portalgv.jsp, d'acord amb el que establix l'article 59.6.b) de la referida llei, perquè en un termini de 10 dies, esmene la falta o acompanye la documentació necessària, amb indicació que si així no ho fa així es considerarà que desistix de la sol·licitud, prèvia resolució que ha de ser dictada en els termes que preveu l'article 42 de l'esmentada llei.
Així mateix, es pot requerir de l'entitat sol·licitant qualssevulla altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.
Setena. Procediment de concessió
La concessió de les subvencions es realitzarà per mitjà del procediment de concurrència competitiva a què es referixen l'article 22 de la Llei General de Subvencions i l'article 55 del Reial Decret 887/2006, de 21 de juliol, d'acord amb els criteris de valoració fixats en les estes bases.
L'òrgan encarregat de de l'ordenació i la instrucció del procediment serà la Direcció General d'Immigració que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se resolució.
Per a l'estudi i la valoració de les sol·licituds presentades, es constituirà una comissió d'avaluació. Esta comissió, com a òrgan col·legiat, s'ajustarà en el seu funcionament al règim establit per a estos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La Comissió d'Avaluació estarà formada pels membres següents:
a. President: el director o directora general d'Immigració o persona que designe per a la seua substitució.
b. Vocals:
- La persona que ostente la direcció d'àrea de la Direcció General d'Immigració.
- Un tècnic o tècnica designat per la Secretaria General Administrativa de la conselleria d'Immigració i Ciutadania.
- Dos tècnics o tècniques designats per la Direcció General d'Immigració.
c. Secretari: Un o una funcionàra de la Direcció General d'Immigració, que actuarà com a secretari o secretària de la Comissió, amb veu però sense vot.
La Comissió d'Avaluació, atesos els criteris i requisits establits, elaborarà una proposta motivada de resolució amb l'aprovació o denegació de les sol·licituds plantejades i l'assignació de quantitats a cada una d'elles, i l'elevarà a l'òrgan competent per a la seua resolució.
L'òrgan competent per a la resolució de les subvencions és el conseller d'Immigració i Ciutadania, que així mateix pot dictar les resolucions i adoptar les mesures que siguen necessàries per al compliment i desenrotllament del que ha estipulat la present disposició, així com resoldre totes les incidències que es plantegen en la seua interpretació i execució, tot això de conformitat amb l'article 47, de la Llei d'Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991.
La resolució es publicarà en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini màxim per a resoldre i notificar la resolució serà d'un mes comptador des de la data de finalització del termini de presentació de sol·licituds. Transcorregut el termini màxim per a resoldre sense que s'haja notificat resolució expressa, les sol·licituds han d'entendre's desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Huitena. Recursos
Contra les resolucions, expresses o presumptes dictades en el procediment de concessió d'ajuda, que esgoten la via administrativa, les entitats locals poden interposar el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de la posterior impugnació davant de l'orde jurisdiccional contención administratiu en la forma, terminis i condicions que esta determina.
Tot això sense perjudici que puguen interposar qualsevol altre recurs que estimen pertinent.
Novena. Criteris de valoració i distribució de les subvencions
L'import de les subvencions imputable a la present convocatòria es distribuirà entre els municipis sol·licitants que tinguen la condició de beneficiaris.
Per a determinar la quantia que s'ha de distribuir es tindran en compte els següents criteris de valoració:
a. Població total empadronada del municipi, per referència a les dades oficials de l'INE d'1 de gener de 2007, de menor a major, fins a un màxim de cinc punts.
b. Població total d'estrangers empadronats en el municipi, per referència a les dades oficials de l'INE d'1 de gener de 2007, de menor a major, fins a un màxim de deu punts.
c. Municipis que disposen d'atenció individualitzada a la població immigrant, tenint en compte el nombre d'assistències realitzades a persones immigrants durant l'any 2007, de menor a major, fins a un màxim de cinc punts.
d. Adequació de la política en matèria d'immigració del municipi, amb els objectius i principis que du a terme la Generalitat a través dels seus plans valencians d'immigració i integració, fins a un màxim de deu punts.
D'acord amb els criteris anteriors, el procediment de valoració es realitzarà establint una puntuació segons el compliment dels dits criteris.
El resultat de la suma dels punts obtinguts donarà lloc a una llista de municipis de major a menor.
La distribució de la quantitat total, de l'ajuda segons el número de puntuació obtinguda i del nombre d'entitats sol·licitants es durà a terme per la Comissió d'Avaluació.
Deu. Concurrència de les subvencions
L'import de les subvencions regulades en la present orde en cap cas podrà ser de tal quantia que, aïlladament, o en concurrència amb subvencions d'altres administracions públiques, o d'altres ens públics o privats, superen el cost de l'activitat que ha de dur a terme el beneficiari.
Onze. Pagament i justificació de les subvencions
La forma de pagament de les subvencions es realitzarà, d'acord amb els criteris continguts en l'article 47 bis del text refós de la Llei d'Hisenda Pública de la Generalitat Valenciana, contra la presentació de la factura corresponent quan es tracte d'adquisició de material inventariable o equipament.
No podrà realitzar-se el pagament de l'ajuda quan el beneficiari siga deutor per resolució de procedència de reintegrament.
Els beneficiaris de les subvencions tindran de termini fins al 15 de novembre de 2008 per a presentar la documentació justificativa de la totalitat de l'ajuda concedida.
La rendició del compte justificatiu o llista de gastos efectuats constituïx un acte obligatori del beneficiari en què s'han d'incloure, sota responsabilitat del declarant, els justificants de gasto o qualsevol altre document amb validesa jurídica que permeten acreditar el compliment de l'objecte de l'ajuda pública.
Les subvencions es justificaran per mitjà de la remissió de les factures originals corresponents, expedides per l'empresa proveïdora, no obstant això els beneficiaris, atesa la seua condició d'entitats locals podran substituir l'esmentada documentació per certificat expedit per l'interventor local en què consten les quantitats assignades a fi de l'ajuda, amb detall exprés dels diferents conceptes subvencionats, unitats i imports parcials. Les dites quantitats han de trobar-se, almenys, en situació d'obligacions reconegudes, i així haurà de fer-se constar en el certificat.
Dotze. Pèrdua o minoració de l'ajuda
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de les subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de l'ajuda.
Igualment, l'incompliment pel beneficiari dels requisits i condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit a l'efecte, així com la concurrència d'altres causes recollides per l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de l'ajuda.
Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Tretze. Reintegrament de les subvencions
Per al reintegrament de les subvencions s'aplicaran les normes recollides en els articles 36 i 37 de la Llei 38/2003, de 17 de novembre, General de Subvencions.
Es reintegraran les quantitats percebudes i l'exigència d'interés de demora corresponent des del moment del pagament de l'ajuda fins a la data en què s'acorde la procedència del reintegrament, en els casos següents:
a. Obtenció de l'ajuda falsejant les condicions requerides per a això o ocultant aquelles que l'hagueren impedit.
b. Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de l'ajuda.
c. Incompliment de l'obligació de justificació o la justificació insuficient, en els termes establits en l'article 30 de la Llei 38/2003, i si és el cas, en les normes reguladores de l'ajuda.
d. Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003.
e. En els altres supòsits previstos legalment.
D'acord amb l'article 14.2 de la Llei d'Hisenda Pública de la Generalitat Valenciana, l'interés de demora resultarà de l'aplicació, per a cada any o període de què integren el període de càlcul, de l'interés legal fixat en la Llei de Pressupostos Generals de l'Estat per als dits exercicis.
Catorze. Tractament de dades
Ambdós parts es comprometen a utilitzar les dades de què disposen i tinguen relació amb l'objecte de la present convocatòria, únicament i exclusivament per a l'estricte compliment dels fins d'este.
En especial, s'obliguen, quant a la utilització de mitjans informàtics o altres mitjans de tractament automatitzat de dades de caràcter personal a observar el que disposa la Llei Orgànica 15/1999, de 13 de desembre, de regulació del tractament automatitzat de dades de caràcter personal i en particular en l'article 6.2, respecte a la cessió de dades i a la no-exigència del previ consentiment de l'afectat, i en el 20 i 21, respecte als fitxers de titularitat pública.